Paata ya Yinsa oretta alama epile zooshi za minjuza vakatthi vaya,
khankhupaleliye,
yoori limariseleye nttakhuzi la napiyu Ezaaya,
linraaye:
“Mbwana,
paani akhupaleliyeeyo tafusiiri yeetthu?
Na paani athoonyeziweeyo owahi wa Mbwana?”
Khwa ethiito yo khaari oteela okhupali,
nkhama etthiipo aalupiyeeyo Ezaaya theenya yoori:
“Oola maasho aya
na oomisa rooho zaya,
yoori ahoone na maasho aya,
na ehiweeleye nroho mwaya,
wala ahikhupali,
na miiyo kiwaavonise.”
Ezaaya aalupiye mattakhuzi apa maana ooniye siifwa ya Yinsa na khulupa monkoni wa ye.
Nakataalikha,
attunkhulu awaatta a mayaahuuti khunkhupali Yinsa.
Ila mwaasa wa mafwarizeewu,
khuhisala atukhuru amini yaya,
na woova wiikariwa nsinakooka.
Maana yo waari owaatuvela venkivene osifwiwa pi atthu zayita osifwiwa ti Nluku.
Aphano Yinsa khulupa woosileyavo araka:
“Otule anikaaminaaye miiyo,
khanikaamini miiyo paasi,
ila otule akirumiyeeyo.
Na otule anikoonaaye,
amoona otule akirumiyeeyo.
Miiyo kata voolumwenku nkhama nuuru,
yoori wakhula otule anikikhupalaaye miiyo,
ahijileme n'yiiza.
“Amana ntthu asiila mattakhuzi aka na khuhishututeli,
miiyo akininphuka.
Maana miiyo akateeliye ophuka olumwenku ila wuusuru olumwenku.
Owaapho namaphuka wa otule anikikatthalaaye na ahinkhupalelaaye mattakhuzi aka;
nttakhuzi laka nttinttho kilupiyeeyo ti linttelaaye omphuka siikhu ya mwiisho.
Akinjilupa miiyo,
ila Paapa otu akirumiyeeyo ti akirumiyeeyo etthu yoolupa na olaleya.
Miiyo kinjuwa yoori oruma wawe ohaayi wa mileele.
Nakataalikha etile akirumiyeeyo paapa kinlupa ethiito.”